ক্ষত্রিয়যুদ্ধে কোমরের নীচে আঘাত করা নীতিবিরুদ্ধ। মহাভারতীয় ব্যাখ্যায় বলা হয়, প্রতিপক্ষকে দাঁড়িয়ে থাকার সুযোগটুকু দেওয়া উচিত। কোমরের নীচে আঘাত করলে বিরোধী উঠে দাঁড়ানোর ক্ষমতা হারায়। যদিও মহাভারত দেখিয়ে দিয়েছে, যুদ্ধে নীতি বলে কিছু হয় না। ২০১১ সালে মমতা বন্দ্যোপাধ্যায় ঠিক সে কাজটিই করেছিলেন। ৩৪ বছরের বাম শাসনের কোমরটি ভেঙে দিয়েছিলেন। ফলাফল টের পাওয়া গিয়েছে শেষ সাড়ে চার বছরে। বিভিন্ন সময় রাজনৈতিক আবহে মাথা তোলার চেষ্টা করলেও সিপিএম সোজা হয়ে দাঁড়াতে পারেনি। মহাভারতীয় আমলে ঊরু ভেঙে গেলে আর ফিরে আসা যেত না। বর্তমানে চেষ্টা করলে অবশ্য ফিরে আসা যায়।
কোমর ভেঙে গেলে লাঠি ব্যবহারের পদ্ধতি চালু আছে। আসন্ন বিধানসভা নির্বাচনে সিপিএমকে ঘুরে দাঁড়াতে হলে অবলম্বনের প্রয়োজন। লাঠিতে ভর দিয়ে রাজনীতিতে ফিরে আসার সেই সম্ভাবনাও তৈরি হয়েছে। তৃণমূল শাসনে ব্যতিব্যস্ত রাজ্যবাসী। শক্তিশালী বিকল্পের প্রয়োজন অনুভূত হচ্ছে। সুযোগের সদ্‌ব্যবহার করতে হলে সিপিএমের দ্রুত ব্যবস্থা নেওয়া উচিত। বিষয়টি বুঝতে পেরেছেন দলের রাজ্য নেতৃত্ব। কংগ্রেসের সঙ্গে জোটের প্রয়োজনীয়তা তাই অনুভব করছেন অনেকেই। যদিও প্রদেশ কংগ্রেসকে খুব শক্ত লাঠি ভাবার কারণ নেই। রাজ্য রাজনীতিতে সিপিএম যেমন ধুঁকছে, কংগ্রেস তার চেয়েও বেশি ধুঁকছে। অর্থাৎ, দু’জনেরই দু’জনকে অবলম্বন হিসেবে প্রয়োজন। বিষয়টি গুরুত্বপূর্ণ। রণক্ষেত্রে ফিরে আসার জন্য দু’পক্ষেরই সমান তাগিদ। অর্থাৎ, জোট শক্তিশালী হওয়ার সম্ভাবনা প্রবল। এমতাবস্থায় কালক্ষেপ করতে চাইছেন না সিপিএমের রাজ্য নেতৃত্ব। দলের ভিতরে-বাইরে বারংবার জোটের পক্ষে সওয়াল করছেন তাঁরা। হলে কী হবে ! দলটির নাম তো সিপিএম ! ঐতিহাসিক ভুল সম্পাদন করাই তো দলটির চিরাচরিত ঐতিহ্য ! ভুল দিকনির্দেশ করছেন দলের কেন্দ্রীয় নেতৃত্বের একাংশ। প্রকাশ কারাট এবং তাঁর সমর্থকেরা প্রবল আপত্তি তুলেছেন। তাঁদের আপত্তির যুক্তি হল— কেরলে যখন সিপিএম কংগ্রেসের বিরোধিতা করছে তখন পশ্চিমবঙ্গে জোট হয় কীভাবে ! পাল্টা যুক্তিতে বলতে হয়, বহুদলীয় ভারতীয় রাজনীতির কূটনৈতিক সংস্কৃতিটিই এখনও অনুধাবন করে উঠতে পারেননি কারাট। পশ্চিমবঙ্গ ও কেরলে রাজনৈতিক কৌশল যে ভিন্ন, সে বোধটিই তাঁর জাগ্রত হয়নি।
বোধ জাগ্রত হয়। সিপিএমেরও বোধের ড্রপসিন উন্মোচিত হয়। যখন হয়, ততদিনে বিষয়টি ঐতিহাসিক ভুলের পর্বে পৌঁছে যায়। একদা জ্যোতি বসুর প্রধানমন্ত্রী হওয়া রুখে দিয়ে সিপিএমের কেন্দ্রীয় নেতৃত্ব সেই ভুলটি করেছিলেন। রাজনৈতিক ও সামাজিক স্তরে ভুল হয়েছে বিস্তর। সমস্ত ভুলই কালক্রমে স্বীকার করেছে সিপিএম। কিন্তু ভুল করার মানসিকতাটি শোধরাতে পারেনি। সিপিএমের কেন্দ্রীয় নেতৃত্ব পশ্চিমবঙ্গের বর্তমান প্রয়োজনটি যদি দ্রুত বুঝতে পারেন, তা হলে মঙ্গল। কিন্তু যদি বিষয়টিকে ঐতিহাসিক ভুলের দিকে নিয়ে যাওয়া হয়, তা হলে সে ভুল নিজের পায়ে দাঁড়িয়ে স্বীকার করার ক্ষমতা অচিরেই হারাবে বামপন্থী দলটি। বার বার ঊরু ভাঙলে কিন্তু উঠে দাঁড়ানো যায় না!